***ՆԱԽԱԳԻԾ***

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՏԱՐՈՂԱԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»**

 **Հոդված 1. Քրեակատարողական օրենսգրքի (այսուհետ՝ Օրենսգիրք) 85-րդ հոդվածում լրացնել հետևյալ բովանդակությամբ 4-րդ մաս.**

**«4. Բաց, կիսաբաց, կիսափակ և փակ ուղղիչ հիմնարկներում** կարող են կազմակերպվել աշխատանքային զբաղվածության գոտիներ կամ խցեր՝ ուղղիչ հիմնարկներում պատիժը կրող դատապարտյալներին աշխատանքներում ներգրավելու նպատակով:**»:**

**Հոդված 2. Օրենսգրքի 100-րդ հոդվածի 1-ին մասը** շարադրել հետևյալ խմբագրությամբ՝

«1. Պատիժը կատարելու համար ուղղիչ հիմնարկի տեսակը և վայրը որոշում է Հայաստանի Հանրապետության արդարադատության նախարարության քրեակատարողական ծառայության կենտրոնական մարմնում (այսուհետ` քրեակատարողական ծառայության կենտրոնական մարմին) գործող տեղաբաշխման հանձնաժողովը (այսուհետ նաև՝ Տեղաբաշխման հանձնաժողով)՝ սույն հոդվածի 2-րդ մասով սահմանված կարգով և հաշվի առնելով սույն օրենսգրքի 68-րդ հոդվածի և 69-րդ հոդվածի 2-րդ մասի պահանջները:»:

**Հոդված 3. Օրենսգրքի 101-րդ հոդվածը** շարադրել հետևյալ խմբագրությամբ՝

«1. Պատիժը կատարելու համար ուղղիչ հիմնարկի տեսակը և (կամ) վայրը փոխում է սույն օրենսգրքի 100-րդ հոդվածով նախատեսված Տեղաբաշխման հանձնաժողովը՝ հաշվի առնելով որոշակի ժամկետով կամ ցմահ ազատազրկման դատապարտված անձի դրսևորած վարքագիծը, մեկուսացվածության աստիճանի նպատակահարմարությունը և սույն օրենսգրքի 68-րդ հոդվածի ու 69-րդ հոդվածի 2-րդ մասի պահանջները, իսկ դատապարտյալին **բաց ուղղիչ հիմնարկ տեղափոխելու դեպքում՝ նաև բաց ուղղիչ հիմնարկ տեղափոխվելուց հետո դատապարտյալի հետ աշխատանքային հարաբերություններ ձևավորելու գործատուի առաջարկության առկայությունը:**

2. Ուղղիչ հիմնարկի տեսակը փոխելիս Տեղաբաշխման հանձնաժողովը կաշկանդված չէ քրեակատարողական հիմնարկի կողմից ներկայացված միջնորդագրով և դատապարտյալի վարքագիծը կարող է գնահատել՝ հաշվի առնելով.

1. պատժի կրման ընթացքում նոր հանցանքի կամ զանցանքի կատարման հանգամանքը.
2. պատժի կրման ընթացքում խրախուսանքի առկայությունը.
3. պատժի կրման ընթացքում կարգապահական տույժի առկայությունը.
4. պատժի կրման ընթացքում կրթական ծրագրերին, մարզական, մշակութային, լուսավորչական կամ կրոնական միջոցառումներին կամ դատապարտյալների ինքնագործ միավորումներին մասնակցելը, եթե առկա է եղել նման հնարավորություն.
5. պատժի կրման ընթացքում աշխատելը, եթե առկա է եղել աշխատելու հնարավորություն, կամ եթե չաշխատելը պայմանավորված չի եղել դատապարտյալի առողջական խնդիրներով.
6. կատարած հանցանքի նկատմամբ դատապարտյալի ունեցած վերաբերմունքը.
7. դատապարտյալի վերաբերմունքը քրեական ենթամշակույթի նկատմամբ.
8. որոշակի հակումները կամ հնարավոր կախվածությունները.
9. մասնակցությունը վերասոցիալականացման, այդ թվում` անձնական զարգացման միջոցառումներին.
10. դատապարտյալի վարքագիծը գնահատող այլ հանգամանքներ։

3. Ուղղիչ հիմնարկի տեսակը կամ վայրը փոխելու, ինչպես նաև տեխնիկատնտեսական սպասարկման աշխատանքներ կատարելու համար փակ տեսակի ուղղիչ հիմնարկ ուղարկելու կամ կալանավորվածներին պահելու վայրում թողնելու կամ այլ վայր ուղարկելու հարցերը քննարկելու նպատակով դատապարտյալի վերաբերյալ համապատասխան քրեակատարողական հիմնարկի կողմից Տեղաբաշխման հանձնաժողովին միջնորդագիր ներկայացվելուց հետո՝ մինչև Տեղաբաշխման հանձնաժողովի կողմից հարցը քննարկելը, դատապարտյալի վարքագծում նոր հանգամանք ի հայտ գալու դեպքում համապատասխան քրեակատարողական հիմնարկի վարչակազմը պարտավոր է այդ մասին անհապաղ տեղեկացնել Տեղաբաշխման հանձնաժողովին:»:

**Հոդված 4. Օրենսգրքի 102-րդ հոդվածում՝**

**1) 2-րդ մասը «դիմումը:» բառից հետո լրացնել «Բաց ուղղիչ հիմնարկից կիսաբաց ուղղիչ հիմնարկ տեղափոխման հիմք է նաև տեղափոխումից հետո աշխատանքային հարաբերություններ չձևավորելը կամ աշխատող դատապարտյալի հետ կնքված աշխատանքային պայմանագիրը լուծելուց հետո մեկ ամսվա ընթացքում դատապարտյալի կողմից աշխատանքային նոր հարաբերություններ չձևավորելը։» բառերով.**

**2) լրացնել հետևյալ բովանդակությամբ 3-րդ և 4-րդ մասեր.**

**«3. Եթե դատապարտյալը սույն հոդվածի 2-րդ մասով սահմանված դեպքում իր գրավոր դիմումի համաձայն տեղափոխվել է մեկուսացվածության առավել բարձր աստիճանի ուղղիչ հիմնարկ, ապա տեղափոխումից հետո նա չի կարող վերականգնել ուղղիչ հիմնարկի նախկին տեսակը: Մեկուսացվածության առավել մեղմ աստիճանի ուղղիչ հիմնարկ դատապարտյալի տեղափոխումն իրականացվում է ընդհանուր կարգով:**

**4. Եթե պատիժը կատարելու համար ուղղիչ հիմնարկի տեսակը փոխարինվել է մեկուսացվածության առավել ցածր աստիճանի, ապա փոխարինումից հետո ուղղիչ հիմնարկի տեսակը մեկուսացվածության առավել ցածր աստիճանի ուղղիչ հիմնարկով փոխարինելու հարց կարող է Տեղաբաշխման հանձնաժողովի կողմից քննարկվել տվյալ տեսակի ուղղիչ հիմնարկում պատիժն առնվազն մեկ տարի կրելուց հետ, իսկ եթե պատժի մնացած մասը պակաս է մեկ տարուց, ապա՝ պատժի մնացած մասի մեկ երկրորդը կրելուց հետո:»։**

**Հոդված 5. Օրենսգրքի 110-րդ հոդվածում «յոթ» բառը փոխարինել «տասը» բառով:**

**Հոդված 6.** Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրը:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ**

**«ԴԱՏԱԽԱԶՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

 **Հոդված 1.** «Դատախազության մասին» Հայաստանի Հանրապետության 2017 թվականի նոյեմբերի 17-ի ՀՕ-198-Ն օրենքի 28-րդ հոդվածի 4-րդ մասի 3–րդ կետում «իրավունք ունի» բառերից հետո լրացնել «մեկ անգամ» բառերը։

**Հոդված 2.** Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրը: